Пра бедства для насельнікаў Белавежскай пушчы, выкліканае небывалым снегам, стала вядома ў Маскве. Тады дзеля высвятлення сітуацыі і быў накіраваны ў Нікарскае лясніцтва карэспандэнт газеты “Правда”. Яўген Уладзіміравіч дагэтуль з усмешкай успамінае, якімі поўнымі здзіўлення і захаплення вачыма той журналіст глядзеў на статкі аленяў і гурты дзікоў, што карміліся на прасеках, не зважаючы нават на людзей. А неўзабаве ў газеце “Правда” з’явіўся вялікі артыкул, на ўсю старонку, у якім, акрамя падрабязнага аповеда пра становішча спраў у Белавежскай пушчы на прыкладзе Нікарскага лясніцтва, расказвалася і пра тое, што там робіцца ўсё магчымае для выратавання дзікіх звяроў.